
JOHDANTO

Kuuluin kauan sitten kaveriporukkaan, joka harrasti intohimoisesti elokuvia ja alkoi säännöllisin väliajoin kokoontua katsomaan niitä porukalla pitkinä yli yön kestävinä maratoneina. Vuosien 1991 ja 2012 välisenä aikana ehdimme katsoa yhteensä 724 pitkää draamelokuvaa sekä niiden lisäksi toista sataa dokumentti- ja lyhytelokuvaa.

Tyypillisesti katseluputki avautui myöhään lauantai-iltapäivänä ja sulkeutui vasta sunnuntaiaamuna. Katsottujen elokuvien pituudesta riippuen niitä ehdittiin nähdä kahdeksasta kymmeneen kappaletta, tosin katsojien vireys ei ollut välttämättä koko tuota aikaa parhaalla mahdollisella tasolla.

Vaikka kaveriporukan kanssa katselu päättyi, minua viehätti yhä ajatus katsella elokuvia pidempinä putkina kerrallaan. Vain kolme kuukautta viimeisen yhteisen elokuvamaratonin jälkeen aloitin omat henkilökohtaiset pikkumaratonini, jotka aluksi käsittivät tyypillisesti vain kolme elokuvaa ja kestivät suunnilleen viidestä viiteen ja puoleen tuntia per ilta.

Myöhemmin laajensin formaattia ja olen nyt jo pitkään katsonut elokuvia noin seitsemän tunnin ja viidentoista minuutin mittaisissa putkissa. Pääsääntöisesti tuossa ajassa ehtii katsoa neljä elokuvaa. Toisinaan vain kolme, jos katsottavat nimikkeet ovat kovin pitkiä. Joskus jopa viisi jos kaikki kestävät vain vajaat puolitoista tuntia. Se on kuitenkin varsin harvinaista.

Omat elokuvaputkeni ovat tätä kirjoitettaessa (joulukuun puolivälissä 2025) jatkuneet säännöllisinä jo yli kolmentoista vuoden ajan. Niiden suorituspaikka oli pitkään edellisen kotini kellarikerros, jonne oli rajattu likimain 24 neliömetrin laajuinen kotiteatteri. Siellä elokuvat heijastuivat 150-tuumaiselle valkokankaalle, joka täytti yhden seinän lähes kokonaan.

Elokuun 2025 lopussa muutimme uuteen kotiin, missä yhteydessä kuvakoko pieneni ja äänentoisto parani. Nykyisen kankaan koko on enää 105 tuumaa. Käytössä on järjestyksessä jo neljäs projektori, joka sekin edellisen tavoin toistaa natiivia 4K-kuvaa; sekä 7.2.4 -kanavainen surround-kai-utinsetti. Tuon rimpsun kakkonen tarkoittaa kahta erillistä subwooferia ja nelonen neljää kattoon piilotettua kaiutinta. Dolby Atmos pääsee tällä tavoin oikeuksiinsa.

Toistimina toimii edelleen pino 4K UHD ja blu-ray -levysoittimia sekä Apple TV 4K -mediatoistin. Kotiteatterivahvistin tukee kaikkia monikanavaisia ääniformaatteja, kattokaiuttimia hyödyntävä Dolby Atmos tietenkin mukaan lukien.

Elokuvaan keskittyminen yksin tällaisessa ympäristössä ei häviä paljoakaan vastaavalle kokemukselle kaupallisessa elokuvateatterissa. Itse asiassa se jopa päihittää sen monessa suhteessa, koska paikalla ei ole häiritsevää muuta yleisöä potkimassa istuintani, leikkimässä puhelimellaan tai hölisemässä keskenään. Lisäksi käytössäni on pausenäppäin taukoja varten.

Jatkettuani näitä yhden hengen elokuvamaratoneja jonkin aikaa mieleeni tuli, että voisin kirjoittaa niistä myös arvioluonteisia muistiinpanoja. Niitä alkoi vähitellen kertyä kirjoiksi asti. Vuonna 2024 niitä valmistui kaksikin kappaletta: CineActive 1 julkaistiin heinäkuussa ja CineActive 2 joulukuussa. Vuoden 2025 CineActive 3 tuli saataville kesäkuussa ja CineActive 4 tammikuussa 2026. Kädessäsi on nyt jo sarjan viides kirja, jonka syntytarina on aivan samanlainen kuin neljän ensimmäisenkin.

Myös tämä viides kirja sisältää pääosin yksityisten maratonieni aikana katsomieni elokuvien arvioita. Arvostelujen ote on ajoittain kaukana vakavasta; ne on monin paikoin kirjoitettu kieli tukevasti poskessa. Erityisesti tämä koskee elokuvia, joiden arvioihin olen poiminut asioita vanhojen, isommalla porukalla pidettyjen maratonien aikana tekemistäni muistiinpanoista.

Jokaisen arvion ohessa on tieto käsiteltävän elokuvan viimeisimmästä katselupäivämäärästä sekä tieto katsotusta versiosta: levyn formaatti tai streaming-palvelu jota käytin. Lisäksi elokuvista on vakioidusti näkyvillä sen nimi, ohjaaja, pääosien näyttelijät, valmistusmaa ja -vuosi, sekä oma arvioni elokuvasta asteikolla 1 – 10, jonka tarkempi määrittely on seuraavalla sivulla.

Kuten aiemmissakin kirjoissa, elokuvat on myös nyt aseteltu ikäjärjestykseen siten, että aloitetaan vuosikymmenten takaa ja päädytään aivan lopussa kaikkein uusimpiin teoksiin. Järjestyksen oikeellisuus on tarkistettu IMDb:n (Internet Movie Database) mainitseman ensi-iltapäivän perusteella. Vanhin elokuva tällä kertaa joulukuussa 1962 ensiesityksensä saanut Lawrence of Arabia ja uusin maaliskuun 2026 alkupuolell ensi-iltaan tullut suosittu tieteiselokuva Project Hail Mary.

Elokuvien arvosteluasteikko on seuraava:


10 Mestariteos!

9 Loistava

8 Erittäin hyvä

7 Melko hyvä

6 Tyydyttävä

5 Siedettävä

4 Melko huono

3 Erittäin huono

2 Tyrmistyttävän huono

1 Jätettä



Jokaisen arvion alussa on infolaatikko ja kuva joko elokuvan julisteesta tai videojulkaisun kannesta, pääsääntöisesti jälkimmäisestä. Lisäksi olen käyttänyt arvioiden ohessa seuraavanlaisisa symboleita tarpeen mukaan:


[image: ]


Tämä symboli tarkoittaa, että arviotekstissä on käytetty

poliittisesti epäkorrekteja ilmaisuja, joista on mahdollista triggeröityä. Etenkin nuorten lukijoiden kannattaa varoa.

Tämä symboli tarkoittaa, että arviotekstissä avataan elokuvan tapahtumia niin yksityiskohtaisesti, että se saatetaan kokea spoilaamisena. Jos et ole nähnyt elokuvaa, varo.

Kuten aiemminkin, etenemme kirjassa vuosikymmen kerrallaan. Etenkin 1990-lukuun pureudutaan tällä kertaa laajasti ja perusteellisesti.

Näillä johdantosanoilla, tervetuloa CineActiven maailmaan, nyt jo viidettä kertaa!




1960-LUKU

LAWRENCE OF

ARABIA

Iso-Britannia/USA 1962

Ohjaus: David Lean

Pääosissa: Peter O’Toole,

Omar Sharif, Anthony Quinn

Katsottu: 4.2.2026

Formaatti: 4K Ultra HD

8



Tultaessa 1960-luvulle britti David Lean oli jo maineikas elokuvantekijä. Hänen edellinen ohjauksensa Kwai-joen silta (1957) oli voittanut seitsemän Oscaria, mm. parhaan elokuvan, ohjauksen, sovitetun käsikirjoituksen ja miespääosan (Alec Guinness) palkinnot. Hänen seuraavaan elokuvaansa lienee siis kohdistunut kovia odotuksia, ja mitä ilmeisimmin niihin yllettiin.

Lawrence of Arabia toisti Kwai-joen sillan menestyksen voittaen niin ikään seitsemän Oscaria, joiden joukossa olivat jälleen sekä paras elokuva että paras ohjaus. Lean tuntui tässä uransa vaiheessa onnistuvan kaikessa. Jälkikäteen katsoen hän oli tässä kohden tekemässä eräänlaista suurelokuvien trilogiaa, jonka seuraava osa tuli olemaan Doctor Zhivago (1965).

Lean teki pitkiä elokuvia laajakankaalle. Kwai-joen silta tosin oli vain 2 tunnin ja 41 minuutin mittainen; Zhivago ylsi jo 3 tuntiin ja 17 minuuttiin; ja Lawrence näistä pisimpänä 3 tuntiin ja 47 minuuttiin. Elokuva on niin pitkä, että sen esittäminen teattereissa edellytti väliaikaa. Se on toteutettu myös 4K UHD -julkaisuun siten, että elokuva on jaettu kahdelle levylle, jolloin levyn vaihto tehdään juuri väliajan kohdalla.

4K UHD:n kuva on aivan ilmiömäinen, yksi parhaista mitä olen koskaan nähnyt. En varsinaisesti asiaa tiedä, mutta koska elokuvaa on kerran esitetty 70 millimetrin filmiltä jättikankailla, 4K lienee vedetty 70-millisestä negatiivista. Lopputuloksessa tämä näkyy filmirakeen silmiinpistävänä pienuutena. Pieni määrä raetta toki filmille kuvattuun elokuvaan kuuluukin, joten tämä ei ole edes moite.

Lawrence of Arabia kertoo hyvin erikoisen brittiupseeri T. E. Lawrencen (Peter O’Toole) tarinan. Ensimmäinen maailmansota on käynnistynyt ja nuoren luutnantti Lawrencen asemapaikka on Kairo. Häntä komentava upseeri lähettää miehen Arabian niemimaalle mitä ilmeisimmin ensisijaisesti päästäkseen eroon oudosti käyttäytyvästä alaisesta. Lawrencen tehtävä on etsiä käsiinsä arabiprinssi Faisal (Alec Guinness) ja selvittää mitä aikeita tällä on.

Matka Faisalin tukikohtaan saa järkyttävän käänteen, kun kaivolla pidettävän tauon aikana erämaasta ratsastaa paikalle mustiin pukeutunut arabi ja ampuu Lawrencen oppaan kuoliaaksi rangaistukseksi siitä, että tämä joi vettä väärästä kaivosta. Näin Lawrence tutustuu Aliin (Omar Sharif), josta tulee ensijärkytyksen jälkeen ystävä. Tämä tapaus havainnollistaa samalla arabien heikkouden: klaanien väliset tappelut vievät heidän huomionsa, he eivät ole yhtenäisiä ja siksi kuka hyvänsä voi tulla ja ottaa heidän alueitaan haltuunsa. Tätä tekevätkin sekä turkkilaiset että britit.

Lawrence of Arabia on suuren kaaren kertomus siitä, miten omiensa joukossa kummalliselta vaikuttanut mies löytää elämäntehtävänsä: yhdistää arabit ja saada nämä puolustautumaan turkkilaisia vastaan, mahdollisesti ajaen nämä kokonaan pois niemimaalta. Tässä kohden briteillä on yhteinen vihollinen, sillä tuolloinen Osmanien valtakunta (Turkki itsenäistyi vasta 1923) oli Saksan liittolainen.

Lawrence of Arabia maistui tämänkertaisella katselulla ensisijaisesti visuaaliselta elokuvalta. Oscar-palkittu kuvaus saa hiekkaerämaankin näyttämään kauniilta, ja auringonnousua sen takaa kuvaavaa pitkää ottoa pidetään klassikkona jo itsessään. Upeiden kuvien taustalla soi Maurice Jarren myöskin Oscar-palkittu musiikki, kokonaisuuden eeppisyyttä taitavasti korostaen.

Tarina tuleekin kaukana takana. Lawrence ei ole juonivetoinen elokuva eikä sen päähenkilö näytä edes täysin hallitsevan omaa kohtaloaan vaan ajautuu tilanteesta toiseen. Elokuva tekee saman hänen perässään. Komeaa katsottavaa se kuitenkin on, eikä juoniainesten niukkuus tee siitä missään kohden pitkäveteistä katsottavaa, vaikka kestoaika onkin hirmuinen.

Olen merkinnyt Lawrence of Arabialle 8 pistettä jo ensikatselusta lähtien eikä lukema muuttunut siitä muuksi nytkään. Sen IMDbkeskiarvo on huikea 8,3 ja kaikkien aikojen parhaiden elokuvien listalla se on tätä kirjoitettaessa sijalla 100.

BLOOD FEAST

USA 1963

Ohjaus: Herschell Gordon

Lewis

Pääosissa: William Kerwin,

Mal Arnold, Connie Mason

Katsottu: 11.5.2026

Formaatti: Blu-ray

4



Sitten jotakin täysin erilaista! Vain noin seitsemän kuukautta upean Lawrence of Arabian julkaisun jälkeen kääntyi elokuvan historian kirjoissa uusi lehti, kun heinäkuun alkupuolella 1963 projektorin lampun näki ensimmäinen aito gore-elokuva. Uusi elokuvan lajityyppi oli syntynyt, ja minä myös, juuri sopivaan aikaan.

Ohjaaja-käsikirjoittaja Herschell Gordon Lewis ja tuottaja David F. Friedman olivat tätä ennen koettaneet onneaan eksploitaatioelokuvamarkkinoilla tekemällä varsin harmittomia nudistielokuvia, joiden myyntivaltti oli ollut paljas pinta. Nyt he olivat keksineet, että toinen vastaavanlainen yleisömagneetti voisi olla raaka väkivalta ja sen yhteydessä äärimmäisen yksityiskohtaisesti esitetyt veriefektit. Blood Feast oli miesten ensimmäinen kokeilu tässä lajityypissä.

Lewisin myöhempiä gore-elokuvia ovat mm. Two Thousand Maniacs! (1964) ja Color Me Blood Red (1965), jotka käsitellään tässä samassa kirjassa hetken päästä; sekä The Wizard of Gore (1970) ja hillitön The Gore Gore Girls (1972), jotka voitanee käsitellä lähitulevaisuudessa. Näistä etenkin The Wizard of Gore on uskomattoman huono, mutta silti elokuvahistoriallisesti merkittävä, koska se on vanhin tietämäni elokuva, joka sisältää moottorisahamurhan.

Friedmanin tunnetuimpia tuotantoja ovat Lewisin kolme ensimmäistä elokuvaa, hetken päästä käsittelyvuoroon tuleva Love Camp 7 (1969) sekä Ilsa: She-Wolf of the S.S. (1975, kts. CineActive 4). Kumpikin maestro on siirtynyt nyttemmin ajasta iäisyyteen: Friedman 2011 ja Lewis 2016.

Blood Feastin murhaaja Fuad Ramses (Mal Arnold) esitellään heti elokuvan aluksi, kun tämä murhaa hehkeän naikkosen kylpyammeeseen ja alkaa kaivaa tältä silmiä päästä hyvin verisin mutta ei erityisen vakuuttavin tehostein. Näyttää siltä, että tehosteina on käytetty aitoja teurasjätteitä ja ketsuppia. Runsaasti.

Murhaajan on tarkoitus olla egyptiläistä sukujuurta, mutta sieltä ei ole hankittu näyttelijää. Niinpä täysin perusjenkki Arnoldin tukka on värjätty savenharmaaksi ilmeisesti jonkinlaisella kenkälankilla, ja kasvoihin liimattu hupaisan ylisuuret kulmakarvat. Vaikutelman täydentävät katkonainen replikointi ja palavasilmäinen tuijotus.

Naispäähenkilömme on nätin Connie Masonin näyttelemä Suzette, jonka äiti (Lyn Bolton) saapuu asioimaan Ramsesin cateringpalveluun. Hän haluaa järjestää tyttärelleen yllätyslahjana egyptiläiset ateriointijuhlat (feast), koska tytär on kiinnostunut egyptologiasta ja käy jopa iltaisin kuuntelemassa aiheeseen liittyviä luentoja. Tämä tarjoaa Ramsesille hienon tilaisuuden järjestää blood feast palvomansa jumalatar Ishtarin kunniaksi.

Juhlat ovat kuitenkin vasta kahden viikon päässä. Niitä odotellessa Ramses jatkaa nuorten naisten murhaamista ja silpomista, irrottaen ja vieden mukanaan jokaiselta jonkin ruumiinosan. Poliisit tuskailevat paitsi johtolankojen puutetta, myös ihmetellen miksi kateisiin jää joka kerta eri ruumiinosa. Sitä ei selitetä katsojallekaan. Ramses ei esimerkiksi kokoa ruumiinosista naisen kehoa tyyliin Pieces tai Frankenhooker.

Murhasarjan tutkimuksia johtava etsivä Thornton (pseudonyymin Thomas Wood takana piileskelevä William Kerwin) käy kuitenkin onneksi samoilla Egyptin historian luennoilla kuin Suzette ja pääsee vihdoin Ramsesin jäljelle sitä kautta sen lisäksi, että kiinnostuu nuoresta Suzettesta juuri sen verran kuin viriilin keski-ikäisen miehen kai kuuluukin.

Blood Feast on hyvin kömpelösti toteutettu elokuva, joka lipsuu komedian puolelle useissa kohtauksissaan. Etenkin poliisiasemalla tehdään kökkönäyttelemisen historiaa. Murhakohtaukset pitävät kuitenkin mielenkiintoa yllä. Lewis oppi elokuvantekemisen tekniikkaa kovaa vauhtia ja jo hänen seuraava gore-elokuvansa oli sujuvampaa työtä. Blood Feast sai myös uusintaversion vuonna 2016.

Image Entertainmentin syksyllä 2011 julkaisema Blood Trilogy bluray sisältää Lewisin kaikki kolme ensimmäistä elokuvaa samalla levyllä. Tämä on mahdollista, koska ne ovat aika lyhyitä. Esimerkiksi Blood Feastin kesto on vain 67 minuuttia, vaikka se tuntuukin paljon pidemmältä. Blood Feastin kuvanlaatu on varsin hyvä, toisin kuin esimerkiksi trilogian heti seuraavan elokuvan.

Oheisessa kuvassa on Arrow’n julkaisun kansikuva. Se on Imagen julkaisua runsaat kuusi vuotta uudempi mutta sisältää tietenkin vain tuon yhden elokuvan.

THE HAUNTING

USA/Iso-Britannia 1963

Ohjaus: Robert Wise

Pääosissa: Julie Harris, Claire

Bloom, Richard Johnson

Katsottu: 9.6.2026

Formaatti: 4K Ultra HD

Alkuperäisen Star Trek: The Motion Picturen (1979) ohjaaja Robert Wise tunnettiin 1960-luvun alussa Oscar-magneeteistaan West Side Story (1961) ja The Sound of Music (1965). Niiden välissä hän teki williamwylerit (kts. CineActive 4) ja ohjasi noita hittejä paljon pienimuotoisemman kauhuelokuvan.

The Haunting perustuu Shirley Jacksonin romaaniin The Haunting of Hill House (1959), joka lienee ainakin nimenä tuttu niille, jotka ovat tutustuneet Stephen Kingin kirjaan Danse Macabre (1980). Siinä kauhun kuningas kehui maasta taivaaseen sekä kirjan että tämän sen ensimmäisen filmatisoinnin.

Itse en ole kirjaa lukenut, mutta Kingin kuvauksen perusteella se on varsin ambivalentti sen suhteen, kummitteleeko tapahtumapaikkana toimivassa vanhassa rakennuksessa oikeasti. Jan De Bontin versio samasta aiheesta, The Haunting (1999) ei totisesti jätä sitä tulkinnanvaraiseksi intoutuessaan melkoiseksi efektisirkukseksi, ollen siten ilmeisesti alkuperäisen romaanin antiteesi.

Näiden kahden elokuvaversion lisäksi romaanista tehtiin vuonna 2018 Netflixille minisarja nimellä The Haunting of Hill House, jonka ohjasi kuinkas sattuikaan Stephen King -filmatisointien erikoismies Mike Flanagan. Sarja oli ilmeisesti varsin mukaansatempaava, koska siitä puhuttiin aikanaan paljon. Itse en ole sitä ainakaan vielä katsonut, joten en osaa sen enempää kommentoida.

Vuoden 1963 elokuvaversio lienee noudattanut alkuteosta varsin uskollisesti. Keskushenkilö on Eleanor Lance (Julie Harris), naimaton bostonilainen nainen, joka kokee riittämättömyyden tunteita. Hänellä ei ole omaa asuntoa, vaan hän asuu siskonsa ja tämän miehen luona. Siellä häntä kohdellaan lasta: hänen ei sallita edes lainata siskon ja hänen yhteistä autoa tarpeen tullen.

Tämä tarve liittyy Eleanorin haluun ottaa osaa tohtori Markwayn (Lucio Fulcin Zombiessa tohtori Menardia näytellyt Richard Johnson) tutkimukseen paranormaaleista ilmiöistä syrjäisessä paikassa sijaitsevassa Hill Housessa. Alun alkaen kuusihenkisen ryhmän kaksi muuta jäsentä on jo jänistänyt, joten paikalle ovat heidän lisäkseen uskaltautuneet vain kaunotar Theodora (Claire Bloom) ja talon tuleva perijä, huoleton playboy Luke (Russ Tamblyn).

Pienessä roolissa Markwayn vaimona nähdään lisäksi Bond-elokuvien pitkäaikainen Miss Moneypenny Lois Maxwell. Miestään kummitustalosta kesken tutkimusten pois hakemaan tulleella vaimolla on avainrooli elokuvan loppuratkaisua rakennettassa.

The Hauntingin aluksi käydään läpi 90 vuotta aiemmin rakennetun Hill Housen historia, johon sisältyy useita tragedioita. Talon asukkaita ja heidän läheisiään on kuollut siellä useita; joko oman kätensä kautta tai muuten vain. Nyt taloa pidetään kummitustalona. Paitsi ettei kukaan tietenkään uskalla yöpyä siellä, halukkaita ei löydy edes asumaan sen lähistöllä.

Näistä lähtökohdista käynnistyy sujuvasti etenevä vanhan ajan kummitustaloelokuva, jonka henkilöhahmot ovat koko ajan kiinnostavia. Etenkin Eleanorin hahmoon on helppo sympatisoiden samaistua. Tämän kokiessa talon ulkopuolisen elämänsä tarkoituksettomaksi voi hyvin ymmärtää, miksi tämä haluaisi jäädä kummittelusta huolimatta taloon pysyvästi.

Johnsonin näyttelemän tohtori Markwayn hahmolle on kirjoitettu valtava määrä repliikkejä, joissa tämä pyrkii samanaikaisesti ikään kuin löytämään todisteita yliluonnollisesta ja silti rationalisoimaan kaiken tiedemiehen tavoin. Keskellä taloa sijaitsevat, heikosti kiinnitetyt ja huojuvat kierreportaat ovat kuin symboli Eleanorin mielenterveyden vähitellen kiihtyvälle horjumiselle.

Näin The Hauntingin ensimmäistä kertaa vasta maaliskuun lopulla, vaikka olin siitä kiinnostunut jo luettuani Danse Macabren 1980-luvun puolivälissä. Hyvä että edes nyt, sillä kyseessä on tosiaan kertakaikkisen mainio lajityyppinsä edustaja. Uusintakatselu tapahtuikin sitten toukokuun lopussa julkaistulta 4K UHD:ltä, jonka kuvanlaatu näytti alussa aika surkealta, mutta parani sittemmin kaikin puolin tyydyttävälle tasolle.

TWO THOUSAND

MANIACS!

USA 1964

Ohjaus: Herschell Gordon

Lewis

Pääosissa: Connie Mason,

William Kerwin, Jeffrey

Allen

Katsottu: 11.5.2026

Formaatti: Blu-ray

Herschell Gordon Lewisin ja David F. Friedmanin toinen gore-elokuva valmistui jo kevättalvella 1964. Tällä kertaa tarinaa oli hieman enemmän, henkilöhahmoja samoin, ja juonesta löytyy jopa yllättävä, hieman odottamaton loppukäänne.

Kuva on jälleen Arrow’n julkaisusta, mutta tosiasiassa katsoin elokuvan samalta Image Entertainmentin Blood Trilogy -levyltä kuin myös Blood Feastin. Nyt kuvanlaatu on aika huono etenkin elokuvan alkupuoliskolla: täynnä roskia, naarmuja ja muita kulumia. Lähdemateriaalina käytetystä filmistä jopa puuttuu kokonaan lyhyitä, yleensä sekunnin murto-osan pituisia pätkiä, joiden kohdalla mennään hypähdellen eteenpäin. Ääniraidan ylimääräiset rahinat kuuluvat hauskasti surround-kanavista elokuvan ollessa muuten monoääninen.

Jossakin pohjoisen Floridan syrjäseudulla kaksi todella ärsyttävää, kiljahtelevaa hillbillyä (Ben Moore ja Gary Bakeman) valikoi isolla tiellä ajavista autoista sellaisia, joiden kyydissä erottuu nuoria pariskuntia ja ohjaa heidät ”kiertotielle” kohti kotiaan, pikkukaupunkia nimeltä Pleasant Valley. On vuosi 1965 (Lewis ennakoi tässä siis elokuvan tekoajan tulevaisuutta) ja USA:n sisällissodan päättymisestä tasan sata vuotta.

Tätä merkkipäivää juhlistamaan kaupunkiin erehdytetään kolme pariskuntaa: Bea ja John Miller (Shelby Livingston ja Jerome Eden), Beverly ja David Wells (kuvankaunis Yvonne Gilbert ja Michael Korb) sekä Blood Feastin sankaripari Terry Adams ja Tom White (Connie Mason ja William Kerwin), jotka eivät itse asiassa ole pariskunta. Tom on vain sattumalta liftannut Terryn kyytiin.

Tämä kuusikko saa kutsuvieraiden kohtelun, kun kaupunkilaiset vaativat heitä jäämään kahdeksi vuorokaudeksi sisällissodan päättymisen satavuotisjuhliensa keskipisteiksi ja juhlakaluiksi. Täysi ylläpito luvataan. Osa kutsuvieraista vastustelee, mutta jännittävänä käänteenä hekin unohtavat vastustelunsa sen jälkeen kun hyvännäköiset kaupunkilaiset, sekä miehet että naiset, alkavat avoimesti hivellä tulokkaita näiden puolisoiden nähden.

Mitä on outojen tapahtumien takana? Lewisin elokuvat tuntien olipa se mitä hyvänsä, siihen liittyy yliampuvia veritehosteita. Niitä alkaakin tulla ruudulle varsin pian, kun isännät ryhtyvät tappamaan vieraitaan yksitellen sadistisin keinoin. Miksi? Siihenkin saadaan selitys elokuvan loppupuolella, mutta ehkä jätämme sen spoilerivaaran takia tässä mainitsematta.

Two Thousand Maniacs! on parhaimmillaan mukaansatempaava, edeltäjäänsä paremmin tehty gore-iloittelu. Näyttelijät ovat hieman sujuvampia rooleissaan, ja kylläpä Connie Mason on aikuistunut ja kaunistunut vuodessa. Blood Feastissa hän oli vielä tytönheitukka, nyt hurmaava aikuinen nainen. Tosin Yvonne Gilbert hehkuu hänen rinnallaan vieläkin ihastuttavampana.

Lewis alkaa nyt kuitenkin kiinnittää elokuvissaan liikaa huomiota sivuseikkoihin. Seuraavaksi käsiteltävä Color Me Blood Red on aivan samanlainen. Tässä elokuvassa tuo vähän väliä keskelle tarinaa tunkeutuva sivuseikka on kolmimiehinen banjoa ja kitaroita soittava hillbilly-yhtye, jonka laulun ja soiton kuunteleminen on aivan sietämätöntä. Jo alkutekstijakso on yhtä kidutusta heidän takiaan, ja he tulevat kuviin monesti uudelleenkin.

Näillä rajauksilla Two Thousand Maniacs! on kuitenkin ajoittaisesta kökköydestään huolimatta siedettävää gore-viihdettä ja selkeä askel eteenpäin Lewisin uralla. Myös siitä tehtiin uusintaversio 2005.

Adam Sorg (Gordon Oas-Heim) on floridalainen taidemaalari, joka asuu yhdessä söpön, avioliittoa toivovan Gigin (Elyn Warner) kanssa. Adam on varsin sietämätön kiukuttelija, jonka kanssa kenenkään on vaikea kuvitella edes haluavan asua, saati mennä naimisiin. Kiukuttelu liittyy Adamin turhaumiin taiteilijana: maalaukset eivät myy eikä kunnollista inspiraatiotakaan ole helppo saada.

Kaikki muuttuu, kun pienen kotona sattuneen vahingon tuloksena kankaalle roiskahtaa Gigin veripisaroita. Adam toteaa, että kylläpä on upea punaisen värisävy ja saa vihdoinkin kauan etsimänsä oikean inspiraation. Gigi ei anna kuitenkaan käyttää vertaansa kovin paljoa, ja oman veren käyttö vie nopeasti voimat. On pakko ottaa käyttöön ulkopuolisten verta, tietenkin näiden tahdon vastaisesti.

Maallikon silmin Adamin taide ei tästä juurikaan parane, mutta verenroiskeet kankaalla johtavat tietenkin hänet suureen arvostelumenestykseen. Adam tosin vaikuttaa menestyneeltä jo ennestään, koska hän asuu kalliin näköisellä tontilla meren rannassa, kylläkin aika vaatimattoman näköisessä talossa.

Lewisin ja Friedmanin kolmas gore-elokuva on heidän selvästi heikoimpansa. Tarina on hölmö, päähenkilö ärsyttävä eikä edes veriefektejä ole kovin paljon. Nekään vähät eivät ole erityisen näyttäviä. Kokonaisuus on suorastaan pitkästyttävä.

Lisäksi jälleen kiinnitetään liikaa huomiota sivuseikkoihin. Tällä kertaa Adamin talon rannassa kelluviin polkupyöristä rakennettuihin köyhän miehen vesijetteihin, joita saa polkea vimmatusti ennen kuin ne liikkuvat edes lyhyitä matkoja.

Sekä Adam ja Gigi että myöhemmin myös toinen pariskunta polkee näitä vehkeitä rannan tuntumassa, Lewis kuvaa kaiken ja jättää nämä typerryttävät jaksot vielä lopulliseen elokuvaansakin. Mieleen tulee hakematta Spede Pasanen ja tämän erilaiset keksinnöt, joista joidenkin ympärille tämä rakensi kokonaisia elokuvia tyyliin Lentävät luupäät.

Lewisin kelluvat luupäät tekevät vähän murhiakin, mutta eivät ne tästä kokonaisuudesta paljoakaan sen siedettävämpää tee. Image Entertainmentin Blood Trilogy -levyltä löytyvän version kuvanlaatu on kuitenkin täysin kohtuullista tasoa.

•

Aiemmissa CineActive -kirjoissa olen käsitellyt useita elokuvia, joissa natsit sikailevat toisen

maailmansodan aikaisilla keskitysleireillä. Näitä ovat olleet mm. S.S. Camp 5: Women’s Hell (CineActive 1), Gestapo’s Last Orgy (CineActive 2), S.S. Experiment Camp ja Ilsa: She-Wolf of the S.S. (molemmat CineActive 4).

Noiden arvioiden yhteydessä olen maininnut elokuvan Love Camp 7, joka oli lajityypin eräänlainen uranuurtaja, vaikka se ei saanutkaan aikaan todellista leirielokuvien buumia, toisin kuin Ilsa kuusi vuotta myöhemmin. Muistelin elokuvan myös olevan niin huono, etten aikonut sitä lainkaan käsitellä. Saatuani käsiini Blue Undergroundin amerikkalaisen blu-rayn päätin sitten kuitenkin tehdä niin.

LOVE CAMP 7

USA 1969

Ohjaus: Lee Frost

Pääosissa: Bob Cresse, Maria

Lease, Kathy Williams

Näin Love Camp 7:n viimeksi elokuvamaratonilla aamuyöllä 22. helmikuuta 1998. Silloisesta katselusta minulle oli jäänyt mielikuva, että elokuva oli huono, mutta olinkin näköjään antanut sille tuolloin peräti 7 pistettä. Niistä otin nyt kaksi pois ilmiselvänä liioitteluna.

Love Camp 7:n tekijöillä on ollut hieman erilaiset painotukset kuin useilla myöhemmillä leirielokuvien tekijöillä. Kun italialaisessa leirielokuvassa pahennusta herätetään noin 70-prosenttisesti alastomuudella ja seksillä ja 30-prosenttisesti väkivallalla ja splatterilla, Love Camp 7:n lukemat ovat hädin tuskin edes 90 ja 10. Lopussa nähdään hiukan raakaa väkivaltaakin, mutta pääosin elokuva vain riisuu alastomaksi ja pukee uudelleen naishahmojaan natsivartijoiden komennossa.

Tarina alkaa nykyajasta, jossa 1960-luvun loppupuolen liikeneuvottelun jälkeen yhtä siihen osallistuneista ikämiehistä pyydetään kertomaan sotamuistojaan liittyen hänen toimistonsa seinällä huomattuun erikoisen näköiseen tauluun. ”Mistä alkaisin tarinani?” tämä mietti. ”Alussa jumala loi taivaan ja maan”, tuli katsojalle mieleen.

Aivan niin alusta ei aloiteta, mutta lopulta mies alkaa kertoa tarinaansa ja koko loppuelokuva koostuu sitten hänen sodan ajan muistoistaan takaumana. Kukaan ei tunnu huomaavan, että valtaosa hänen kertomuksestaan kuvaa tapahtumia, joiden aikana hän ei ollut lainkaan paikalla. Miten se on mahdollista? Sen paljastaa elokuvan ovela lopputwisti.

Tarina käynnistyy liittoutuneiden sodanjohdon ollessa huolissaan siitä, että natsi-saksalaiset ovat pääsemässä heitä pidemmälle hävittäjissä käytettävien suihkuturbiinien kehitystyössä. Yksi alan johtavista kehittäjistä, Martha Grossmann on kuitenkin joutunut epäsuosioon ja leirille paljastuttuaan juutalaiseksi. Hänet pitäisi vapauttaa uskaliaassa operaatiossa ja tuoda sitten vuorostaan liittoutuneiden avuksi näiden kehitystyöhön.

Upseerit kehittävät nerokkaan suunnitelman. Koska kyseessä on yksi kaikkiaan 12:sta ”rakkausleiristä” jossa saksalaiset sotilaat käyvät nautiskelemassa vangiksi jääneistä juutalaisnaisista, sinne voitaisiin soluttaa kaksi naista liittoutuneiden omista upseereista. Silloin nämä voisivat leirin uusina vankeina paikantaa Grossmannin ja lyöttäytyä tämän seuraan, minkä jälkeen ranskalainen vastarintaliike voisi käydä noutamassa kaikki kolme leiriltä pois. Kukaan ei tunnu huomaavan tällaiseen suunnitelmaan liittyviä ilmiselviä riskejä.

Vapaaehtoisiksi ilmoittautuvat luutnantit Harman (Maria Lease) ja Freeman (Kathy Williams). Heidät lennätetään vastarintaliikkeen tukikohtaan ja pakotetaan saman tien riisuutumaan alastomiksi miesten edessä vaihtaakseen valeasuihinsa. Ja turha ujostella yhtään, heille sanotaan, koska ”you are soon to be whores for the Third Reich”. Aika tylyä motivointia salaiseen tehtävään!

Kun naiset oli saatu solutettua leirille, vastarintaliikkeen miehet lähettivät radioviestin operaation päämajaan: tytöt ovat päässeet perille. Hyvä tytöt! Siellä odotti heti aluksi huolellinen peseytyminen yhden sotilaista suihkuttaessa vettä kaikkien uusien tulokkaiden päälle paloletkulla, sekä tietenkin lääkärintarkastus jossa kiinitettiin huomiota vain ja ainoastaan naisten jalkoväliin. No, olihan se tavallaan loogista ottaen huomioon heille suunniteltu toimenkuva.

Operaatioita johti henkilökohtaisesti narisevalla ja vinkuvalla äänellä siunattu rakkausleiri 7:n komendantti, sotilasarvoltaan eversti, jota näytteli elokuvan tuottaja Bob Cresse. Todella limaisen näköisen miehen motivaatio koko elokuvan tuottamiseen näyttää olleen mahdollisuus sen kuvauksissa katsella ja komennella alastomia naisia, sekä elokuvan loppupuolella nuolettaa myös saappaansa yhdellä heistä.

Kun muodollisuudet oli lopulta hoidettu, kokoonnuttiin tupaan tekemään hieman tuttavuutta muiden naisvankien kanssa ja samalla tunnustelemaan olisiko Martha Grossmannin olinpaikasta tietoa. Yksi leirillä ennestään asuvista naisista oli erittäin puhelias ja kertoi tulokkaille asioita pitkinä monologeina. Toinen hänen tisseistään jäi ”vahingossa” näkyville vankipuvun liepeen alta asentoa vaihtaessa. Tarpeetonta seksploitaatiota! Ellei se sitten ollut vakoilukamera.

Leirin vartijoilla näytti olevan ajoittain selkeitä ongelmia pitää pokerinaamaa. Paitsi yhdellä, joka oli kai liian yksinkertainen ymmärtääkseen tilannekomiikkaa. Vähitellen paljastui, että kyseessä olikin ainoa kunniallinen saksalaissotilas kilometrien säteellä, kersantti Gotthardt (Wes Bishop). Hänestä kehittyisi vielä melkoinen riesa.

Natsit tekivät välillä yllättäviä tupatarkastuksia naisvankien tiloissa, joten varovainen piti olla. Yhden tällaisen tapauksen jälkeen kersantti Gotthardt lausui naisille: ”Ladies, I hope you will be sensible.” Hän osoitti selvästi liian pehmeää asennetta. Toisaalta hän ilmoitti toistuvasti noudattavansa kaikkia saamiaan käskyjä, joista monet saattoivat rakkausleirillä olla varsin kyseenalaisia.

Erikoinen ilmiö: huoneen katto oli täynnä valaisimia, joista yksikään ei palanut ja silti oli täysin valoisaa. Ensimmäiset sotilaat tulivat jo paikalle pyydellen anteeksi, että heidän oli nyt saatava naista. Olihan heillä sentään oltava normaali seksielämä vaikka oli sota-aika. Ja käskettykin oli. Kyllähän te naiset varmaan ymmärrätte.

Hiukan oudosti hommaa hoiti kuitenkin pullea kersantti Klaus Müller (Bruce Kimball), sarkahousut edelleen jalassa. Ilmeisesti hän sai toimenpiteestä jonkin sortin nautintoa, koska hänen suunnaltaan kuului ajoittain himokasta örinää. ”You’re an animal!” odotti katsoja naisen parahtavan. ”What happens here is inhuman”, saattoi kunniallinen kersantti Gotthardt surkutellen todeta. Katsoja oli tietenkin jo huomannut saman asian: sarkahousut päällä naiminen ei tosiaan ollut kovin inhimillistä.

Loppupuolella tapahtumat siirtyivät leirin luksusosastolle, upseerien puolelle, jossa naisia hätyyteltiin todella korkea-arvoisilla peniksillä. Itse eversti Kemp jätti paidan ja saappaatkin ylleen sarkahousujen lisäksi. Rakastelu näissä varusteissa oli tietenkin rankkaa hommaa ja kuultu ähinä sen mukaista.

Eversti Kempin cameo-roolissa esiintyi itse eksploitaatiokeisari David F. Friedman, joka toimi edellä esiteltyjen Herschell Gordon Lewisin elokuvien Blood Feast, Two Thousand Maniacs ja Color Me Blood Red sekä sittemmin myös Ilsan tuottajana. Ja toki hän oli tuottanut tämänkin elokuvan yhdessä Bob Cressen kanssa. Elokuvan ohjaaja Lee Frost puolestaan nähtiin lyhyesti taksikuskina aivan elokuvan lopussa, kun oli palattu takaisin nykyaikaan.

Leirille saapui ankara kenraali von Hamer (Rodger Steel) ja hetken näytti siltä kuin komendantti saattaisi saada potkut ja leirin toiminta mennä uusiksi. Mutta pian myös tämä kenraali viehättyi tarjolla olevista mahdollisuuksista. Hän ei halunnut koskea juutalaisnaisiin itse, mutta vaati seksinäytöstä jossa neljä naista riisuttiin alastomiksi ja komennettiin sekstailemaan keskenään.

Vaikka näytöksessä siis esiintyi pelkästään naisia, taustalta kuului silti aivan selvästi miehen huohotusta! Olisiko ollut kuvaajan ääntelyä? Tuskin ainakaan arvokkaasti koko ajan käyttäytynyt kenraali olisi tuolla lailla ajautunut himojensa vietäväksi.

Love Camp 7 käyttää suuren osan kestoajastaan pelkästään naisten riisuutumisten ja pukeutumisten kuvaamiseen. Sen ehdoton pääpaino on paljaan pinnan esittelyssä, joka olikin vielä 1960-luvun lopulla myyntivaltti jo itsessään. Elokuva pääsi 1980-luvun alussa brittien viralliselle video nasty -listalle ja on ehkä hieman yllättäen edelleenkin täyskiellossa saarivaltakunnassa.

Blue Undergroundin blu-rayn kuvanlaatu on erinomainen. Lisäplussana pitää vielä mainita, että vaikka kyseessä on amerikkalainen levyjulkaisu, siinä on silti tekstitys suomeksi! Tosin vuorostaan miinuksena se on väriltään keltainen, mikä tuntuu vähän häiritsevältä. Tekstitysten pitäisi olla aina vain valkoisia.




1970-LUKU

Luigi Pistilli, Claudio Camaso

Italialainen veteraaniohjaaja Mario Bava (1914–1980) onnistui pitkän ja näyttävän uransa loppupuolella luomaan elokuvan, joka toimi sittemmin tärkeänä esikuvana 1980-luvun teinislashereille. A Bay of Bloodin henkilöhahmot eivät kylläkään ole teinejä, mutta elokuvan tapa herkutella heidän murhillaan ja keskittyä juurikin niihin jättäen muun tarinankehityksen toissijaiseksi tuli 1980-luvulla tutuksi etenkin amerikkalaisissa teinitappoelokuvissa.

Aivan ensimmäiseksi näemme kuvissa vanhan kreivitär Donatin (Isa Miranda). Hän edustaa vanhaa rahaa ja liikkuu kartanossaan vaivalloisesti pyörätuolilla. Yhtäkkiä joku heittää hänen kaulaansa hirttosilmukan ja tukehduttaa hänet. Tekijän henkilöllisyys ei pysy kauan aikaa mysteerinä: sehän on kreivi itse (Giovanni Nuvoletti). Mutta todella jännittäväksi tilanne kääntyy, kun myös hänet tapetaan saman tien, eikä meille enää näytetä tuon surmatyön tekijää.

Tapahtumapaikkana on idyllisen kaunis merenlahti (eli elokuvan nimessä mainittu ”bay of blood”), jonka omistuksesta aletaan käydä veristä kamppailua. Kreivin ja kreivittären kartano kun sijaitsee sen rannalla. Nyt meille aletaan esitellä useita eri kiipijöitä, jotka haluavat periä sen arvokkaine tontteineen. Jotta ruumiita saadaan enemmän, alueelle tulee juhlimaan myös ryhmä parikymppisiä aikuisia, joiden bailaamisen seuraaminen on hetkittäin hieman pitkästyttävää.

Loppua kohden toiminta terävöityy entisestään, kun jäljelle jää aluetta muita määrätietoisemmin haltuunsa haluavia henkilöhahmoja. Näihin kuuluvat etenkin häikäilemätön, kuvankaunis nuoremman polven Donati Renata (Claudine Auger) sekä tämän mies Alberto (Luigi Pistilli), joka kokee rikastumisen edellyttämät veriteot ensin vastenmielisiksi, mutta tempautuu niihin mukaan kun vauhtiin päästään. Parin päävastustajaksi tarkentuu aggressiivinen Simone (Claudio Camaso), jolla on omat vaikuttimensa.

A Bay of Blood on herkeämättömän kiinnostava murhakaruselli, jonka surmista yksi kopioitiin Friday the 13th osa kakkoseen (kts. CineActive 2) sellaisenaan; vain sillä erolla että tässä se esitetään graafisemmin. Erikoisen kierteen tarinaan lisää se, että koska arvokkaan perinnön tavoittelijoita on useita, niin on murhaajiakin.

Vähemmän yllättävästi A Bay of Blood päätyi verisine murhakohtauksineen brittien video nasty -listalle. Siellä sitä levitettiin hiukan mielikuvituksettomalla nimellä Blood Bath. Amerikassa elokuva sai paljon kekseliäämmän nimen Twitch of the Death Nerve.

Tätä arviota varten katsoin Severinin kalliista boksista elokuvan englanninkielisen version, joka on juurikin sama kuin tuo jenkeissä nimellä Twitch of the Death Nerve levitetty versio. Boksi sisältää 4K:na myös elokuvan kaksi italiankielistä leikkausta, joista Ecologia del delitto on sen aivan alkuperäinen, syyskuussa 1971 ensi-iltaan tullut versio, ja Reazione a catena myöhemmin tehty uudelleenjulkaisu.

Kenties jossakin vaiheessa ehdin tarkistaa vielä nuo italiankielisetkin leikkaukset. Olen kuitenkin ymmärtänyt, että niiden erot englanninkieliseen ovat lähinnä vain dialogikohtausten uudelleenasemointeja ja joidenkin henkilöhahmojen nimenvaihtoja. Itse elokuvan pitäisi olla muuten voittopuolisesti samanlainen.

A Bay of Bloodin 4K-kuvanlaatu on varsin hyvä. Näin laadukkaalta se ei ole vielä aiemmin kotivideojulkaisulta näyttänyt. Toki boksilla on hintaakin päälle 80 euroa, joten sen on syytäkin näyttää hyvältä.

•

Amicus oli kahden amerikkalaisen tuottajan Britanniassa perustama studio, joka saatetaan toisinaan sekoittaa tunnetumpaan aikalaiseensa Hammeriin. Studio oli aktiivinen vuosina 1962–1977. Tuona aikana se julkaisi lukuisia kauhu- ja jännityselokuvia, joista peräti seitsemän oli episodimuotoisia. Niistä järjestyksessä neljäs oli nimeltään Tales from the Crypt.

Elokuva sisältää viisi tarinaa, jotka perustuvat legendaarisen amerikkalaisen EC Comicsin kauhusarjakuviin. Tuo yhtiö julkaisi niitä etenkin vuosina 1950–1954. Niitä julkaistiin mm. kirjoissa nimiltä Tales from the Crypt, The Vault of Horror ja The Haunt of Fear.

Amicus filmasi episodielokuvat käyttäen kahta ensiksi mainittua otsikkoa, ja jos elokuvia olisi tehty vielä kolmas, arvatenkin sen nimi olisi ollut The Haunt of Fear. Aloitamme nyt ensimmäisestä elokuvasta ja hieman jäljempänä vuoron saa The Vault of Horror.

Tales from the Cryptin kehyskertomuksessa maanalaisiin katakombeihin tutustuvaan turistiryhmään kuuluvat neljä miestä ja yksi nainen eksyvät muusta joukosta ja päätyvät suureen maanalaiseen luolaan, jonka ovi paukahtaa heidän perässään kiinni. Luolasta löytyy vakavamielinen, munkin kaapuun pukeutunut vanha mies (Ralph Richardson), joka haluaa kuulla kunkin vieraista tarinat, ja nämä sitten muodostavat elokuvan episodit.

1. And All Through the House: Joan Collins on pahansisuinen perheenäiti, joka kolkkaa miehensä hengiltä jouluiltana. Hänen epäonnekseen samaan aikaan alueella liikkuu joulupukiksi pukeutunut, mielisairaalasta karannut murhanhimoinen psykopaatti.

2. Reflection of Death: Ian Hendry on menestyvän oloinen perheenisä, joka hyvästelee perheensä tappamatta ketään karatakseen uuteen elämään viehkeän rakastajattarensa (Angela Grant) kanssa. Matkalla sattuva onnettomuus sotkee kaiken karmealla tavalla.

3. Poetic Justice: Peter Cushing (Horror Express) on arvoalueella omassa talossaan asuva köyhä vanhus, josta naapurit haluavat päästä lopullisesti eroon tämän ollessa liian varaton hoitamaan pihaansa ja taloaan, aiheuttaen siten esteettistä haittaa. Tähän tähtäävä suunnitelma tekee ystävänpäivästä kauhukokemuksen.

4. Wish You Were Here: Richard Greene on kaikki rahansa hassannut liikemies, joka saa uuden tilaisuuden vanhan kiinalaisen patsaan avulla. Se toteuttaa kolme toivetta, mutta toiveet on valittava huolella, ettei tilanne käänny kauhistavaan suuntaan.

5. Blind Alleys: Nigel Patrick on upseeri evp. joka ryhtyy eläkevirkanaan johtamaan sokeiden hoitokotia. Hoidokit eivät ole tyytyväisiä tämän yliampuvaan säästölinjaan. Yhden heistä kuoltua he kehittelevät kammottavan suunnitelman kostoksi johtajalle.

Tarinat edustavat EC Comicsin kaikkein parasta laitaa. And All Through the House nähtiin uutena version vuosina 1989–1996 tuotannossa olleen Tales from the Crypt -antologiasarjan ensimmäisen kauden toisena jaksona. Nokkelasti kirjoitettu Reflection of Death on oma suosikkini tarinoista. Wish You Were Here sisältää julmimman loppuratkaisun.

Katsoin elokuvan Scream Factoryn joulukuun alussa 2014 julkaisemalta tuplajulkaisulta, jossa se on sijoitettu samalle levylle The Vault of Horrorin kanssa. Kuvanlaatu on tästä huolimatta varsin hyvä.

•

Espanjalaisen Amando De Ossorion Blind Dead -elokuvat on käsitelty CineActive -kirjoissa hiukan oudossa järjestyksessä. Aloitimme ensimmäisessä kirjassa sarjan toisesta elokuvasta Return of the Blind Dead (1973) ja hyppäsimme sitten siitä suoraan neljänteen Night of the Seagulls (1975) 4. kirjassa. Nyt vuorossa ovat vihdoinkin kaksi muuta elokuvaa, eli sarjan aloittanut Tombs of the Blind Dead sekä sen kolmas elokuva The Ghost Galleon, johon palaamme hetken päästä.

Todettakoon heti kärkeen, ettei katselu tapahtunut oheisessa kuvassa näkyvältä Synapsen lokakuussa 2023 julkaisemalta kahden levyn amerikkalaiselta Special Editionilta, vaan selvästi kalliimmalta Limited Editionilta. Se julkaistiin jo huhtikuussa 2022 ja sisältää kolme levyä hienoon steelbookiin pakattuna.

TOMBS OF THE

BLIND DEAD

César Burner, María

Elena Aprón

Katsottu: 28.4.2026

Tuo kolmas levy on ilmeisesti elokuvan soundtrackin sisältävä CD. En ole sitä koskaan kuunnellut, enkä olisi edes ostanut tätä yli 70 euron Limited Editionia jos olisin tiennyt, että tällainen halvempi versio on myöhemmin tulossa.

Ne elokuvamaratonin osanottajat, jotka valvoivat vielä aamuyöllä 18. kesäkuuta 2006, saivat heti aluksi silmänruokaa elokuvan alkaessa kohtauksella uima-altaalta Lissabonissa. Siellä asteli kauniin punaisissa bikineissä Bette (Horror Expressin ohjaaja Eugenio Martínin tanskalaista sukujuurta oleva vaimo Lone Fleming), joka johti paikallista mallinukkeja valmistavaa yritystä. Äkkiä joku huhuili häntä lähistöllä seisoneesta lepotuolista.

Se oli hänen vanha opiskelukaverinsa Virginia (María Elena Aprón, joka oli vuotta myöhemmin Paul Naschyn ihailun kohteena CineActive 4:ssä esitellyssä Hunchback of the Morguessa). Naisten vaihdettua hetken aikaa innoissaan kuulumisia paikalle ilmaantui selvää sankariainesta oleva jylhäpiirteinen Roger (César Burner). Hän oli paikalla Virginian seurassa, mutta ”se ei ollut mitään vakavaa”, kuten Virginia itse sanoi.

Kohteliaana könsikkäänä Roger kutsui heti myös Betten viettämään mukavaa viikonloppua maaseudulla, jonne hän oli seuraavaksi lähdössä Virginian kanssa. Edessä olisi junamatka. Bette epäröi ja oli jo kieltäytyä, mutta päätti sitten kuitenkin viime hetkellä lähteä reissuun mukaan kolmanneksi pyöräksi.

Sen jälkeen kaikki alkoi mennä kiihtyvällä vauhdilla pieleen. Kun Bette ei meinannut millään saada omaa laukkuaan ylös junanvaunun matkatavaratelineelle, Roger yritti olla avuksi ja lopuksi kaksikko putosi yhdessä penkille hassusti sylikkäin. Heistä se oli vain hauskaa, mutta mustasukkainen Virginia poistui tuhahdellen paikalta.

Lyhyt takauma selvensi tilannetta. Bette ja Virginia olivat ilmeisesti jakaneet nuorempina opiskelijakämpän ja siellä asuessaan päätyneet kerran oikein suutelemaan. Elokuvamaratonilla alettiin tämän kohtauksen yhteydessä heti puhua vähintään kuudesta pisteestä. Oliko Virginia itse asiassa kykenemätön vakavaan suhteeseen miehen kanssa, koska nämä nuoruuden kuumottavat hetket pompottivat yhä hänen takaraivossaan?

Tässä kohden Tombs of the Blind Dead lopulta hylkäsi järjellisen juonenkuljetuksen. Keskenään flirttaileville Bettelle ja Rogerille sydämistynyt Virginia nappasi mukaan matkatavaransa ja yksinkertaisesti hyppäsi junasta. Oppivatpahan olemaan! Pelkässä kesäisessä paidassa ja shortseissa kekkaloiva nainen jättäytyi näin vapaaehtoisesti erämaan armoille, hiukan samaan tapaan kuin The Grapes of Deathin (kts. CineActive 4) Elisabeth, mutta vielä älyttömämmin.

Käyskenneltyään aikansa matkalaukkuineen ja makuupusseineen karussa erämaamaisemassa Virginia löysi vanhoja linnanraunioita ja päätti, että siinäpä oli hyvä paikka yöpyä. ”Minä aion tuoda tänne sivistyksen”, tulkitsi katsoja hänen ajatuksiaan. Vähän maalia ja mattoja lattialle, niin kyllä tästä kelvollinen asumus tulee.

Outoa narinaa kylläkin kuului, kun Virginia yritti sulkea oven. Oliko siellä kissa välissä? No väliäkö sillä, ulkona alkaa jo hämärtyä. Eipä muuta kuin tupakka palamaan, makuupussi auki, päällysvaatteet pois, sukellus makuupussiin, transistoriradiosta poppia soimaan ja kirja käteen.

Vasta kun näin pitkälle oli päästy, De Ossorio alkoi rakentaa uhkaavia tunnelmia. Linnan raunioiden ympärillä oli myös ikivanhoja hautakiviä, ja alkoi vaikuttaa siltä, että niiden vaiheilla alkaisi pian tapahtua kummia. Etenkin jos Virginia tekisi kuten South Parkissa, eli kaivaisi ruumiit esille, kusisi niiden päälle ja hautaisi ne sitten takaisin paikoilleen ylösalaisin.

Vain hetkeä myöhemmin sokeat kuolleet miekkamiehet horjuivat hitaasti esiin haudoistaan ja elokuva muuttui erämaassa selviytymisen kuvauksesta aavemaiseksi kauhuelokuvaksi. Virginia oli kauhuissaan. Eihän linnassa voinut olla mitään yläkertaa, mihin hän voisi juosta pakoon. Mutta juuri silloin sieltä löytyi sellainen!

Yläkerrat eivät tässä paljoa auttaneet. Zombiet liikkuivat kuitenkin sen verran hitaasti, että Virginia onnistui vihdoin pakenemaan näitä avoimeen maastoon. Sekään ei auttanut, sillä zombiet lähtivät tietenkin ajamaan tätä takaa aaveratsuillaan ja vaikka se näytettiin hidastettuna, Virginia jäi silti kiinni. Kun hänen ruumiinsa löydettiin aamulla, näytti siltä kuin sitä olisi vain näykitty mutta ei syöty.

Virginian jäänteet vietiin ruumishuoneelle, jossa taisi olla aikamoinen meno päällä, kun lamppukin vielä heilui katossa. Seurasi esitelmä, kun historioitsija alkoi kertoa temppeliritareista, jotka oli kauan sitten sokaistu rangaistuksena kaikenlaisista pahuuksista. Tai sitten kaikki on oikeasti pelkkää panettelua, ja ne pitivät vain hauskaa, kuten Monty Python Camelotissa.

Tätä vastaan kuitenkin puhui takauma, jossa temppeliritarit kiusasivat naista miekoilla leikaten tältä melkein tissin irti. Toisaalta ne perustivat myös nykyaikaisen pankkijärjestelmän, ja varmaan suojelevat myös Da Vinci -koodia, joten eivät kai ne ihan pahoja olleet.

Oli aika etsiä kohtalokkaat linnanrauniot ja mennä selvittämään sinne tämä asia. Bette ja Roger olivat luonnollisesti lähdössä. Jostakin syystä he halusivat mukaan myös paikallisen sankarin Pedron (José Thelman), joka hälytettiin avuksi tilanteeseen kirjaimellisesti naisensa Marian (María Silva) päältä.

Pedrossa kiinnittivät huomion kunnon 1970-lukulaiset pornoviikset. Hän lupautui lähtemään mukaan raunioita tutkimaan, ja Mariakin tuppautui seurueeseen, ilmeisesti lähinnä keskeytetyn yhdynnän ärsyttämänä. Perillä parit alkoivat temppeliritareita odotellessa varsin odotetusti ensin kinastella ja sitten vaihtaa pareja keskenään.

Temppeliritarit jäävät hiukan sivuosaan elokuvassa. Heitä nähdään suhteellisen lyhyen aikaa sekä alussa että lopussa, sekä takaumassa. Heidän ollessaan kuvissa elokuva toimii joka tapauksessa hyvin. Etenkin hidastetut ratsastuskohtaukset ovat tunnelmallisia. Lisäksi De Ossorio rakentaa tarinalle hienon lopetuksen.

Toisaalta Tombs of the Blind Deadin alkupuolella on myös paljon ikävystyttävää haahuilua

